钦定古今图书集成/明伦汇编/氏族典/第265卷 > 王思同
## 钦定古今图书集成/明伦汇编/氏族典/第265卷 > 王思同

按《五代史王思同传》：“思同，幽州人也。其父敬柔，娶刘
仁恭女，生思同。思同事仁恭，为银胡䩮指挥使。仁恭
为其子守光所囚，思同奔晋，以为飞胜指挥使。梁、晋
相拒于莘，遣思同筑垒杨刘，以功迁神武十军都指
挥使，累迁郑州防御使。思同为人敢勇，善骑射，好学，
颇喜为诗，轻财重义，多礼文士，然未尝有战功。明宗”
时，以久次为匡国军节度使，徙镇雄武。居五年，来朝，
明宗问以边事，知其材，以为右武卫上将军、京兆尹、
西京留守。石敬塘讨董璋，思同为先锋指挥使。兵罢，
徙镇山南西道，已而复为京兆尹、西京留守。应顺元
年，潞王从珂反凤翔，驰檄四邻，遣伶安十十以《五弦》
谒思同，思同执送京师。愍帝嘉其忠，即以思同为西
面行营马步军都部署。会诸镇兵围凤翔，兵溃，走长
安，西京副留守刘遂雍闭门不纳，乃走潼关，从珂追
执杀之。汉高祖即位，赠侍中。